Document ID: 32014D0129

ODLUKA VIJEĆA 2014/129/ZVSP
od 10. ožujka 2014.
o promicanju Europske mreže neovisnih skupina za strateško promišljanje o neširenju oružja kao potpora provedbi Strategije EU-a za sprečavanje širenja oružja za masovno uništenje
VIJEĆE EUROPSKE UNIJE,
uzimajući u obzir Ugovor o Europskoj uniji, a posebno njegov članak 26. stavak 2. i članak 31. stavak 1.,
budući da:
(1)
Europsko vijeće usvojilo je 12. prosinca 2003. Strategiju EU-a za sprečavanje širenja oružja za masovno uništenje (u daljnjem tekstu „Strategija EU-a za sprečavanje širenja OMU-a”), čije poglavlje III. sadrži popis mjera koje treba poduzeti za suzbijanje takvog širenja, kako unutar Unije, tako i u trećim zemljama.
(2)
Unija aktivno provodi Strategiju EU-a za sprečavanje širenja OMU-a te provodi mjere navedene u njezinu poglavlju III., poput razvoja potrebnih struktura unutar Unije.
(3)
Dana 8. prosinca 2008. Vijeće je donijelo svoje zaključke i dokument pod nazivom „Nove vrste aktivnosti Europske unije za sprečavanje širenja oružja za masovno uništenje i sustava njegove isporuke” (u daljnjem tekstu „Nove vrste aktivnosti”) u kojemu je navedeno da širenje OMU-a još uvijek predstavlja jedan od najvećih sigurnosnih izazova te da je politika neširenja ključni element Zajedničke vanjske i sigurnosne politike (ZVSP).
(4)
U dokumentu „Nove vrste aktivnosti” Vijeće poziva nadležne konfiguracije i tijela Vijeća, Komisiju, druge institucije i države članice da poduzmu konkretne popratne aktivnosti u vezi s tim dokumentom.
(5)
Prema dokumentu „Nove vrste aktivnosti”, Vijeće naglašava da bi djelovanje Unije u svrhu suzbijanja širenja moglo imati koristi od potpore nevladine mreže za neširenje, spajanjem institucija za vanjsku politiku i istraživačkih centara specijaliziranih za strateška područja Unije te nastavkom razvoja korisnih mreža koje već postoje. Takva bi se mreža mogla proširiti na institucije u trećim zemljama s kojima Unija vodi poseban dijalog o neširenju.
(6)
Dana 15. i 16. prosinca 2005. Europsko vijeće usvojilo je Strategiju EU-a za suzbijanje nezakonitog prikupljanja i trgovanja malim i lakim oružjem (SALW) i pripadajućim streljivom (u daljnjem tekstu „Strategija EU-a za SALW”) u kojoj su određene smjernice za djelovanje Unije u području SALW-a. Strategija EU-a za SALW pretpostavlja da nezakonito prikupljanje i trgovanje SALW-om i pripadajućim streljivom predstavlja ozbiljnu prijetnju međunarodnom miru i sigurnosti.
(7)
Jedan od ciljeva Strategije EU-a za SALW jest potreba za poticanjem učinkovite multilateralnosti kako bi se uspostavili mehanizmi, na međunarodnoj ili regionalnoj razini ili unutar Unije i njezinih država članica, za borbu protiv nabave i destabilizirajućeg širenja SALW-a i pripadajućeg streljiva.
(8)
Dana 26. srpnja 2010. Vijeće je donijelo Odluku 2010/430/ZVSP (1) kojom je uspostavljena europska mreža neovisnih trustova mozgova o neširenju i osigurano da tehničku provedbu te Odluke provodi Konzorcij Europske unije za neširenje (dalje u tekstu „Konzorcij”).
(9)
Izbor Konzorcija kao jedinog korisnika bespovratnih sredstava u ovom slučaju opravdano je namjerom Unije, uz podršku država članica, da nastavi uspješnu suradnju s mrežom europskih skupina za strateško promišljanje koja doprinosi stvaranju jedinstvene europske kulture neširenja i razoružanja te podupire Uniju u razvoju i oblikovanju njezinih politika u tim područjima i jačanju vidljivosti Unije. Sama priroda Konzorcija koji postoji zahvaljujući Uniji i u cijelosti je ovisan o potpori Unije, u ovom slučaju zahtijeva stopostotno financiranje. Konzorcij ne posjeduje neovisne financijske resurse ni pravno ovlaštenje za prikupljanje drugih financijskih sredstava. Nadalje, uz četiri rukovodne skupine za strateško promišljanje, Konzorcij je uspostavio mrežu koja objedinjuje više od 60 skupina za strateško promišljanje i istraživačkih centara i predstavlja gotovo cjelovit skup svih nevladinih stručnjaka u Uniji.
(10)
Dosad je Konzorcij organizirao dva stručna seminara Unije, u Bruxellesu u svibnju 2011. te u lipnju 2013 i dvije velike međunarodne konferencije o neširenju, u Bruxellesu u veljači 2012., te u rujnu/listopadu 2013., a na njegovoj internetskoj stranici objavljen je 31 rad posvećen toj politici. Internetska stranica pokrenuta je u proljeće 2011. te se redovito ažurira, uključujući objavom dvomjesečnih e-biltena: nonproliferation.eu. Od njezina pokretanja, više od 60 europskih neovisnih skupina za strateško promišljanje pridružilo se mreži Konzorcija.
(11)
Odlukom Vijeća 2010/799/ZVSP (2) i Odlukom Vijeća 2012/422/ZVSP (3) Konzorcijuje povjeren zadatak organiziranja dva seminara „o izgradnji povjerenja te pružanju podrške procesu čiji je cilj uspostava područja bez OMU-a i načina njegove isporuke na Bliskom istoku” koji su održani u Bruxellesu u srpnju 2011. i studenom 2012.Nadalje, Odlukom Vijeća 2013/43/ZVSP (4) konzorciju je povjeren zadatak organiziranja dva zatvorena seminara kako bi se olakšao uspješan završetak pregovora o Ugovoru o trgovini oružjem na konferenciji UN-a u ožujku 2013.
DONIJELO JE OVU ODLUKU:
Članak 1.
1. Za potrebe doprinošenja pojačanoj provedbi Strategije EU-a za sprečavanje širenja OMU-a, koja se temelji na načelu učinkovite multilateralnosti, sprečavanja i suradnje s trećim zemljama, trajno promicanje i potpora aktivnosti europske mreže koja objedinjuje neovisne skupine za strateško promišljanje produžuje se na 3 godine radi promicanja sljedećih ciljeva:
(a)
poticanje političkog dijaloga i dijaloga u vezi sa sigurnošću te dugoročne rasprave o mjerama za suzbijanje širenja OMU-a i sustava njegove isporuke unutar civilnih društava te osobito među stručnjacima, istraživačima i znanstvenicima;
(b)
onima koju sudjeluju u radu relevantnih pripremnih tijela Vijeća pružiti mogućnost savjetovanja s mrežom o pitanjima u vezi s neširenjem te omogućiti predstavnicima država članica da sudjeluju na sastancima mreže;
(c)
uspostaviti koristan temelj za aktivnosti neširenja od strane Unije i međunarodne zajednice, posebno podnošenjem izvješća i/ili preporuka predstavnicima Visokog predstavnika Unije za vanjske poslove i sigurnosnu politiku (VP);
(d)
doprinijeti podizanju svijesti trećih zemalja o izazovima širenja i potrebi surađivanja s Unijom i u kontekstu multilateralnih foruma, osobito Ujedinjenih naroda, kako bi se spriječili, onemogućili, zaustavili i, ako je moguće, uklonili programi širenja od značaja na globalnoj razini;
(e)
doprinijeti razvoju stručnosti i institucionalnog kapaciteta u vezi s pitanjima neširenja i razoružanja u skupinama za strateško promišljanje i vladama u Uniji i trećim zemljama.
2. Uzimajući u obzir Strategiju EU-a za SALW, opseg aktivnosti Europske mreže neovisnih skupina za strateško promišljanje o neširenju nije ograničen na rješavanje pitanja u vezi s prijetnjom koju predstavlja širenje OMU-a i sustava njegove isporuke, već također obuhvaća pitanja u vezi s konvencionalnim oružjem, uključujući SALW. Uključivanje problema konvencionalnog oružja u područje djelovanja mreže predstavljat će učinkovit instrument za dijalog i preporuke u vezi s djelovanjem Unije u ovom području u okviru provedbe Strategije EU-a za SALW i politike Unije o konvencionalnom oružju.
3. U ovom kontekstu, projekti koje će Unija poduprijeti obuhvaćaju sljedeće posebne aktivnosti:
(a)
osiguravanje sredstava za organizaciju tri godišnja sastanka savjetovanja i do sedam ad-hoc seminara za stručnjake i stručnjake iz prakse o nizu pitanja u području neširenja i razoružanja koja uključuju nekonvencionalno i konvencionalno oružje, s ciljem podnošenja izvješća i/ili preporuka predstavnicima VP-a;
(b)
uspostava službe za korisnike unutar Konzorcija koja pruža stručne odgovore na licu mjesta na upite u vezi s nizom pitanja u području neširenja i razoružanja, koja obuhvaćaju i nekonvencionalno i konvencionalno oružje, za odgovore unutar okvira od dva tjedna;
(c)
osiguravanje sredstava za održavanje tri velike godišnje konferencije s trećim zemljama i civilnim društvom o neširenju i razoružanju kako bi se na međunarodnoj razini promicala Strategija EU-a za sprečavanje širenja OMU-a i Strategija EU-a za SALW te uloga institucija Unije i skupina za strateško promišljanje u Uniji, s ciljem jačanja vidljivosti politika Unije u tom području i s ciljem podnošenja izvješća i/ili preporuka predstavnicima VP-a;
(d)
osiguravanje sredstava za upravljanje i razvoj internetske platforme kako bi se olakšalo održavanje kontakata i potaknuo istraživački dijalog u mreži skupina za strateško promišljanje koja se bavi analizom pitanja povezanih sa sprečavanjem širenja OMU-a i konvencionalnog oružja, uključujući SALW, kao i za osposobljavanje nove generacije stručnjaka za neširenje i razoružanje;
(e)
osiguravanje sredstava za podizanje svijesti i razvoj stručnosti i institucionalnog kapaciteta u području neširenja u skupinama za strateško promišljanje i vladama u Uniji i trećim zemljama;
(f)
usredotočenost na teme koje su predložile države članice i Europske službe za vanjsko djelovanje (ESVD) u cjelokupnim istraživačkim aktivnostima Konzorcija.
Detaljan opis projekata nalazi se u Prilogu.
Članak 2.
1. Za provedbu ove Odluke odgovoran je VP.
2. Za tehničku provedbu projekata koji obuhvaćaju aktivnosti iz članka 1. stavka 3. zadužen je Konzorcij EU-a za neširenje koji se temelji na la Fondation pour la Recherche Stratégique (FRS), Mirovnom istraživačkom institutu u Frankfurtu (HSFK/ PRIF), Međunarodnom institutu za strateške studije (IISS) i Međunarodnom mirovnom istraživačkom institutu u Stockholmu (SIPRI). Konzorcij izvršava taj zadatak pod odgovornošću VP-a. U tu svrhu VP sklapa potrebne aranžmane s Konzorcijem.
3. Države članice i ESVD predlažu prioritetna pitanja i teme od posebnog interesa za procjenu u istraživačkim programima Konzorcija, koje će se obraditi u radnim dokumentima i na seminarima, u skladu s politikama Unije.
Članak 3.
1. Financijski referentni iznos za provedbu projekata koji obuhvaćaju aktivnosti iz članka 1. stavka 3. jest 3 600 000 EUR.
2. Rashodima koji se financiraju iz iznosa određenog u stavku 1. upravlja se u skladu s postupcima i pravilima koji se primjenjuju na opći proračun Unije.
3. Komisija nadzire ispravnost upravljanja rashodima iz stavka 1. U tu svrhu ona sklapa sporazum o financiranju s Konzorcijem. Sporazumom se utvrđuje da je Konzorcij dužan osigurati vidljivost doprinosa Unije, u skladu s njegovom veličinom.
4. Komisija nastoji sklopiti sporazum o financiranju iz stavka 3. u najkraćem mogućem roku nakon stupanja na snagu ove Odluke. Ona obavješćuje Vijeće o svim poteškoćama u tom postupku i o datumu sklapanja sporazuma.
Članak 4.
1. VP izvješćuje Vijeće o provedbi ove Odluke na temelju redovitih izvješća koje priprema Konzorcij. Ta izvješća predstavljaju temelj za ocjenu koju provodi Vijeće.
2. Komisija podnosi izvješće o financijskim aspektima projekata iz članka 1. stavka 3.
Članak 5.
1. Ova Odluka stupa na snagu na dan donošenja.
2. Ova Odluka prestaje važiti 36 mjeseci nakon datuma sklapanja sporazuma o financiranju iz članka 3. stavka 3.
Međutim, ona prestaje važiti 6 mjeseci nakon stupanja na snagu ako se taj sporazum o financiranju ne sklopi u tom roku.
Sastavljeno u Bruxellesu 10. ožujka 2014.

Labels: 5